*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 24ης Μαΐου 1984

για την τροποποίηση της απόφασης 71/57/Ευρατόμ περί αναδιοργανώσεως του Κοινού Κέντρου Πυρηνικών Ερευνών (ΚΚΕρ)

(84/339/Ευρατόμ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 8,

τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και ιδίως το άρθρο 16,

Εκτιμώντας:

ότι η Επιτροπή θέσπισε στις 13 Ιανουαρίου 1971 την απόφαση 71/57/Ευρατόμ (1), όπως τροποποιήθηκε τελευταία με την απόφαση 82/755/Ευρατόμ (2)·

ότι το Κοινό Κέντρο Ερευνών (ΚΚΕρ) πρέπει να εξοπλιστεί με δομή προσαρμοσμένη στην ειδική αποστολή του·

ότι είναι ευκταίο να επικουρείται το ΚΚΕρ στην αποστολή που του έχει ανατεθεί από εκπροσώπους των κρατών μελών και διακεκριμένες επιστημονικές προσωπικότητες,

ΑΠΟΦΑΣΙΖΕΙ:

Άρθρο 1

Η απόφαση 71/57/Ευρατόμ τροποποιείται ως εξής:

1. Το άρθρο 2 αντικαθίσταται από το ακόλουθο κείμενο:

«Άρθρο 2

Τα όργανα του ΚΚΕρ είναι:

- ο Γενικός Διευθυντής, ο οποίος ασκεί συγχρόνως τα καθήκοντα του Αναπληρωτή Γενικού Διευθυντή στη Γενική Διεύθυνση Επιστήμης, Έρευνας και Ανάπτυξης,

- το Διοικητικό Συμβούλιο,

- το Επιστημονικό Συμβούλιο,

- η Επιστημονική Επιτροπή.»

2. Το άρθρο 4 αντικαθίσταται από το ακόλουθο κείμενο:

«Άρθρο 4

Συνίσταται Διοικητικό Συμβούλιο του ΚΚΕρ. Το Διοικητικό Συμβούλιο απαρτίζεται από ένδεκα μέλη:

α) έναν εκπρόσωπο ανώτερου επιπέδου από κάθε κράτος μέλος, ο οποίος διορίζεται τυπικά από την Επιτροπή βάσει υποδείξεως των αρχών του κράτους αυτού·

β) τον πρόεδρο, που εκλέγεται από τους δέκα εκπροσώπους των κρατών μελών που αναφέρονται στο σημείο α).

Η θητεία όλων των μελών είναι τριετής με δυνατότητα ανανέωσης.

Το Διοικητικό Συμβούλιο καταρτίζει τον εσωτερικό του κανονισμό στα πλαίσια της απόφασης 84/337/Ευρατόμ, ΕΟΚ του Συμβουλίου της 29ης Ιουνίου 1984 σχετικά με τα πολυετή ερευνητικά και εκπαιδευτικά προγράμματα που εκτελούνται από το Κοινό Κέντρο Ερευνών (ΚΚΕρ) (1), και ιδιαίτερα των άρθρων 3 και 4.

Το Διοικητικό Συμβούλιο του ΚΚΕρ επικουρεί και συμβουλεύει την Επιτροπή στη διατύπωση στρατηγικών αποφάσεων για το ρόλο του ΚΚΕρ στα πλαίσια των κοινοτικών προγραμμάτων-πλαισίων και λαμβανομένης υπόψη της ανάγκης να αναπτυχθεί στενή συνεργασία μεταξύ του ΚΚΕρ και των κρατών μελών, ιδίως στους ακόλουθους τομείς:

- στη διατύπωση προτάσεων σχετικά με νέα προγράμματα και την ενσωμάτωσή τους στη στρατηγική της κοινοτικής έρευνας,

- στην κατάρτιση, κάθε έτος, του πίνακα του προσωπικού του ΚΚΕρ και του προϋπολογισμού του,

- στην εκτέλεση των προγραμμάτων έρευνας και ανάπτυξης,

- στην προσαρμογή του προγράμματος του ΚΚΕρ, σύμφωνα με τα άρθρα 3 και 4 της απόφασης 84/337/Ευρατόμ, ΕΟΚ,

- στη σύνταξη ετήσιας έκθεσης διαχείρισης του ΚΚΕρ,

- σε κάθε άλλη διαβούλευση που η Επιτροπή θα μπορούσε να του ζητήσει.

Το Διοικητικό Συμβούλιο του ΚΚΕρ συνέρχεται κατά γενικό κανόνα δύο φορες το χρόνο.

Το ΚΚΕρ ασκεί καθήκοντα γραμματείας του Διοικητικού Συμβουλίου του ΚΚΕρ. Θέτει στη διάθεση του Διοικητικού Συμβουλίου του ΚΚΕρ κάθε πληροφορία απαραίτητη για την εκπλήρωση της αποστολής του.

(1) ΕΕ αριθ. L 177 της 4. 7. 1984, σ. 23.»

3. Προστίθεται το ακόλουθο άρθρο 4α:

«Άρθρο 4α

Συνίσταται Επιστημονικό Συμβούλιο του ΚΚΕρ. Το Συμβούλιο αυτό απαρτίζεται από ένδεκα μέλη:

α) τον πρόεδρο, ο οποίος διορίζεται από την Επιτροπή·

β) ένα διακεκριμένο επιστήμονα από κάθε κράτος μέλος, ο οποίος διορίζεται από την Επιτροπή και επιλέγεται μεταξύ δύο τουλάχιστον επιστημόνων που υποδεικνύονται από τις αρχές του κράτους αυτού.

Η θητεία όλων των μελών είναι τριετής, με δυνατότητα ανανέωσης.

Το Επιστημονικό Συμβούλιο του ΚΚΕρ συνέρχεται κατά γενικό κανόνα έξι φορές το χρόνο.

Το Επιστημονικό Συμβούλιο επικουρεί και συμβουλεύει την Επιτροπή στους ακόλουθους τομείς:

- εκτέλεση τρεχόντων προγραμμάτων έρευνας και ανάπτυξης και κατανομή των διαθέσιμων πόρων για τα προγράμματα αυτά,

- κατάρτιση προτάσεων σχετικά με νέα προγράμματα και πόροι που κρίνονται αναγκαίοι για την εκτέλεσή τους,

- κατάρτιση του πίνακα του προσωπικού του ΚΚΕρ και πρόσληψη υπαλλήλων υψηλών βαθμών (Α1 και Α2 και άλλους διορισμούς ανάλογης σημασίας),

- σημαντικές επενδύσεις,

- εσωτερική αξιολόγηση των αποτελεσμάτων της έρευνας, μετά από την εκτέλεση του πρώτου ημίσεος του προγράμματος.

Το ΚΚΕρ ασκεί καθήκοντα γραμματείας του Επιστημονικού Συμβουλίου. Θέτει στη διάθεση του συμβουλίου αυτού κάθε πληροφορία που του είναι αναγκαία για την εκπλήρωση της αποστολής του.»

4. Προστίθεται το ακόλουθο άρθρο 4β:

«Άρθρο 4β

Το Διοικητικό και το Επιστημονικό Συμβούλιο μπορούν να συνεδριάζουν από κοινού, ύστερα από αίτηση του ενός από τα δύο αυτά όργανα ή της Επιτροπής.»

5. Στο άρθρο 6, η παράγραφος 2 αντικαθίσταται από το επόμενο κείμενο:

«2. Γι' αυτά τα σχέδια προγραμμάτων ζητείται η γνώμη του Επιστημονικού και του Διοικητικού Συμβουλίου του ΚΚΕρ.»

6. Στο άρθρο 8, ο όρος «Επιτροπή Διευθύνσεως του ΚΚΕρ» αντικαθίσταται από τον όρο «Επιστημονικό Συμβούλιο του ΚΚΕρ».

Άρθρο 2

Η παρούσα απόφαση παράγει αποτελέσματα την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 24 Μαΐου 1984.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 16 της 20. 1. 1971, σ. 14.

(2) ΕΕ αριθ. L 319 της 16. 11. 1982, σ. 10.